送參寥師
作者：蘇軾
朝代：宋

paragraphs: 上人學苦空，百念已灰冷。
劍頭惟一鷄，焦穀無新穎。
胡爲逐吾輩，文字爭蔚炳。
新詩如玉屑，出語便清警。
退之論草書，萬事未嘗屏。
憂愁不平氣，一寓筆所騁。
頗怪浮屠人，視身如丘井。
頹然寄淡泊，誰與發豪猛。
細思乃不然，真巧非幻影。
欲令詩語妙，無厭空且靜。
靜故了羣動，空故納萬境。
閱世走人間，觀身卧雲嶺。
鹹酸雜衆好，中有至味永。
詩法不相妨，此語更當請。